[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.4.2006

KOM(2006) 161 endelig

MEDDELELSE FRA KOMMISSIONEN

Revision af Europa-Parlamentets og Rådets direktiv 2002/65/EF af 23. september 2002 om fjernsalg af finansielle tjenesteydelser til forbrugerne og om ændring af Rådets direktiv 90/619/EØF samt direktiv 97/7/EF og 98/27/EF

MEDDELELSE FRA KOMMISSIONEN

Revision af Europa-Parlamentets og Rådets direktiv 2002/65/EF af 23. september 2002 om fjernsalg af finansielle tjenesteydelser til forbrugerne og om ændring af Rådets direktiv 90/619/EØF samt direktiv 97/7/EF og 98/27/EF

Med denne meddelelse har Kommissionen til hensigt at orientere Europa-Parlamentet og Rådet om, hvor langt den er nået med at revidere gennemførelsen af direktiv 2002/65/EF om fjernsalg af finansielle tjenesteydelser til forbrugerne[1].

Revision

I henhold til direktiv 2002/65/EF skal Kommissionen foretage en revision af direktivet. I artikel 20, stk. 1, hedder det, at efter direktivets gennemførelse undersøger Kommissionen, hvordan det indre marked for finansielle tjenesteydelser fungerer for så vidt angår markedsføringen af disse tjenesteydelser. Den bør også analysere og detaljeret redegøre for de vanskeligheder, som såvel forbrugere som leverandører møder eller kan møde, navnlig på grund af forskelle i de nationale bestemmelser om oplysninger og fortrydelsesret. I artikel 20, stk. 2, hedder det endvidere, at senest den 9. april 2006 forelægger Kommissionen Europa-Parlamentet og Rådet en rapport om de problemer, som såvel forbrugere som leverandører møder ved køb og salg af finansielle tjenesteydelser, sammen med eventuelle forslag om ændring og/eller yderligere harmonisering af bestemmelserne om oplysninger og fortrydelsesret i fællesskabslovgivningen om finansielle tjenesteydelser og/eller de bestemmelser, der er omfattet af direktivets artikel 3 (dvs. oplysninger til forbrugeren inden indgåelse af fjernsalgsaftalen).

Den aktuelle situation

Direktiv 2002/65/EF trådte i kraft den 9. oktober 2002. I henhold til direktivets artikel 21, stk. 1, skulle medlemsstaterne sætte direktivet i kraft senest den 9. oktober 2004.

Men direktivets gennemførelse er blevet forsinket. Ved udgangen af 2004 havde kun 8 medlemsstater underrettet Kommissionen om gennemførelse. I 2005 modtog Kommissionen yderligere 4 underretninger om gennemførelse i første kvartal, 4 i andet kvartal og 2 i tredje kvartal. Det svarer sammenlagt til 18 underretninger et år efter gennemførelsesfristens udløb. Med yderligere 2 underretninger i begyndelsen af 2006 har Kommissionen indtil videre modtaget meddelelser fra 20 medlemsstater. Hertil kommer, at 2 medlemsstater har sendt foreløbige meddelelser. Med hensyn til 2 medlemsstater har Kommissionen indbragt sagen for Domstolen, og yderligere 1 sag er fortsat under overvejelse.

I øvrigt giver den undersøgelse, der er omhandlet i direktivets artikel 20, stk. 1, kun mening, hvis direktivet er gennemført og anvendes i medlemsstaterne. Det kræver ydermere, at der foreligger dokumentation for direktivets anvendelse.

Derfor har Kommissionen ikke været i stand til at opfylde kravene i direktivets artikel 20, stk. 1.

Iværksættelse af undersøgelse og Kommissionens rapport

For at opfylde kravet i direktiv 2002/65 om en grundig vurdering af direktivets virkning på det indre marked har Kommissionen iværksat en undersøgelse, som skal danne udgangspunkt for rapporten (Udbudsbekendtgørelse: EUT 2006/S 39 – 041355 af 25.2.2006). Kommissionen skulle derfor kunne offentliggøre en samlet rapport i 2008 om de spørgsmål, der er omhandlet i direktivets artikel 20, sammen med eventuelle forslag til ændring.

Kommissionen henstiller til Europa-Parlamentet og Rådet at tage den ændrede planlægning til efterretning.

[1] Direktiv 2002/65 af 23.9.2002, EFT L 271 af 9.10.2002, s. 16.